CELEX: 32019D0219(01)
Language: ro
Date: 2019-02-15 00:00:00
Title: Decizia de punere în aplicare a Comisiei din 15 februarie 2019 privind finanțarea și adoptarea programului de lucru pentru 2019 și 2020 privind punerea în aplicare a măsurilor de urgență pentru combaterea anumitor boli ale animalelor și a anumitor organisme dăunătoare plantelor

19.2.2019   
               
               
                  RO
               
               
                  Jurnalul Oficial al Uniunii Europene
               
               
                  C 66/11
               
            
         DECIZIA DE PUNERE ÎN APLICARE A COMISIEI
         din 15 februarie 2019
         privind finanțarea și adoptarea programului de lucru pentru 2019 și 2020 privind punerea în aplicare a măsurilor de urgență pentru combaterea anumitor boli ale animalelor și a anumitor organisme dăunătoare plantelor
         (2019/C 66/10)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (1) („regulamentul financiar” sau „RF”), în special articolul 110,
         având în vedere Regulamentul (UE) nr. 652/2014 al Parlamentului European și al Consiliului din 15 mai 2014 de stabilire a unor dispoziții pentru gestionarea cheltuielilor privind lanțul alimentar, sănătatea și bunăstarea animalelor, precum și sănătatea plantelor și materialul de reproducere a plantelor, de modificare a Directivelor 98/56/CE, 2000/29/CE și 2008/90/CE ale Consiliului, a Regulamentelor (CE) nr. 178/2002, (CE) nr. 882/2004 și (CE) nr. 396/2005 ale Parlamentului European și ale Consiliului, a Directivei 2009/128/CE a Parlamentului European și a Consiliului și a Regulamentului (CE) nr. 1107/2009 al Parlamentului European și al Consiliului și de abrogare a Deciziilor 66/399/CEE, 76/894/CEE și 2009/470/CE ale Consiliului (2), în special articolul 36 alineatul (4),
         întrucât:
         
                     (1)
                  
                  
                     Pentru a se asigura punerea în aplicare a măsurilor de urgență pentru combaterea anumitor boli ale animalelor și a anumitor organisme dăunătoare plantelor, este necesar să se adopte o decizie de finanțare multianuală, care constituie programul de lucru multianual, pentru exercițiile financiare 2019 și 2020. Articolul 110 din Regulamentul (UE, Euratom) 2018/1046 (denumit în continuare „regulamentul financiar”) stabilește norme detaliate privind deciziile de finanțare.
                  
               
                     (2)
                  
                  
                     Este oportun să se autorizeze acordarea de granturi fără a se apela la procedura cererii de propuneri și să se stipuleze condițiile de acordare a granturilor respective.
                  
               
                     (3)
                  
                  
                     Este necesar să se permită plata dobânzilor datorate pentru întârzierea plăților, în temeiul articolului 116 alineatul (5) din regulamentul financiar.
                  
               
                     (4)
                  
                  
                     Pentru a se permite flexibilitate în punerea în aplicare a programului de lucru, este oportun să se permită introducerea unor modificări care să nu fie considerate semnificative în sensul articolului 110 alineatul (5) din regulamentul financiar.
                  
               
                     (5)
                  
                  
                     Articolul 6 din Regulamentul (UE) nr. 652/2014 prevede că se pot acorda granturi statelor membre până la ratele maxime stabilite la articolul 5 alineatele (1)-(3) din regulamentul respectiv pentru măsuri luate ca urmare a confirmării apariției uneia dintre bolile animalelor din lista întocmită în temeiul articolului 7 din regulamentul respectiv, cu condiția ca măsurile să fie aplicate imediat, iar dispozițiile aplicabile prevăzute în dreptul relevant al Uniunii să fie respectate. De asemenea, se pot acorda granturi statelor membre, țărilor terțe și organizațiilor internaționale pentru măsuri de protecție adoptate în cazul unei amenințări directe la adresa stării de sănătate a Uniunii ca urmare a apariției sau evoluției, pe teritoriul unei țări terțe sau al unui stat membru, a uneia dintre bolile animalelor și zoonozele din lista întocmită în temeiul articolului 7 sau 10 din regulamentul respectiv.
                  
               
                     (6)
                  
                  
                     Articolul 16 din Regulamentul (UE) nr. 652/2014 prevede că se pot acorda granturi statelor membre sau organizațiilor internaționale până la ratele maxime stabilite la articolul 5 alineatele (1)-(3) din regulamentul respectiv pentru măsuri de eradicare a unui organism dăunător plantelor, precum și pentru măsuri de limitare sau de protecție împotriva răspândirii acestuia, sub rezerva îndeplinirii condițiilor stabilite la articolul 17 din regulamentul respectiv.
                  
               
                     (7)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               DECIDE:
         
            Articolul 1
            Programul de lucru
            Se adoptă decizia de finanțare multianuală, care constituie programul de lucru multianual privind punerea în aplicare a măsurilor de urgență pentru combaterea anumitor boli ale animalelor și a anumitor organisme dăunătoare plantelor pentru exercițiile financiare 2019 și 2020, astfel cum este stabilită în anexă.
         
         
            Articolul 2
            Contribuția Uniunii
            Contribuția maximă a Uniunii pentru punerea în aplicare a programului pentru exercițiul de execuție bugetară 2019 este stabilită la 50 000 000 EUR, iar pentru exercițiul de execuție bugetară 2020, la 20 000 000 EUR și este finanțată din creditele introduse în următoarele linii bugetare din bugetul general al Uniunii:
            
                        (a)
                     
                     
                        pentru 2019, linia bugetară 17 04 04: 50 000 000 EUR;
                     
                  
                        (b)
                     
                     
                        pentru 2020, linia bugetară 17 04 04; 20 000 000 EUR.
                     
                  Creditele prevăzute la primul alineat pot acoperi, de asemenea, dobânzile datorate pentru întârzierea plăților.
            Punerea în aplicare a prezentei decizii depinde de disponibilitatea creditelor prevăzute în bugetul general al Uniunii pentru exercițiul financiar 2020, ca urmare a adoptării bugetului respectiv de către autoritatea bugetară.
            Rata contribuției financiare a Uniunii este de 50 %, 75 % sau 100 %, fiind stabilită în mod individual pentru fiecare beneficiar, în conformitate cu articolul 5 din Regulamentul (UE) nr. 652/2014.
         
         
            Articolul 3
            Clauza de flexibilitate
            Modificările cumulate ale alocărilor pentru acțiuni specifice care nu depășesc 20 % din contribuția maximă anuală a Uniunii stabilită la articolul 2 primul paragraf din prezenta decizie nu sunt considerate semnificative în sensul articolului 110 alineatul (5) din regulamentul financiar, în cazul în care modificările respective nu influențează în mod semnificativ natura acțiunilor și obiectivul programului de lucru.
            Ordonatorul de credite competent poate aplica modificările menționate la primul paragraf. Aceste modificări se aplică în conformitate cu principiul bunei gestiuni financiare și cu principiul proporționalității.
         
         
            Articolul 4
            Granturi
            Granturile pot fi acordate fără a se apela la procedura cererii de propuneri, în conformitate cu condițiile stabilite în anexă. Se pot acorda granturi organismelor menționate în anexă, selectate în conformitate cu punctul 2.1 din anexă.
         
         
            Adoptată la Bruxelles, 15 februarie 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 193, 30.7.2018, p. 1.
         
            (2)  JO L 189, 27.6.2014, p. 1.
      
      
         
            ANEXĂ
            Programul de lucru pentru exercițiile financiare 2019 și 2020 privind punerea în aplicare a măsurilor de urgență pentru combaterea anumitor boli ale animalelor și a anumitor organisme dăunătoare plantelor
            1.   Introducere
            
            Pe baza obiectivelor stabilite la articolul 2 din Regulamentul (UE) nr. 652/2014 al Parlamentului European și al Consiliului din 15 mai 2014, prezentul program de lucru conține acțiunile care urmează să fie finanțate și bugetul defalcat pentru exercițiile financiare 2019 și 2020, pentru granturi puse în aplicare în cadrul gestiunii directe.
            (a)   Temei juridic
            
                        Regulamentul (UE) nr. 652/2014 al Parlamentului European și al Consiliului din 15 mai 2014
                     
                  Linie bugetară
            
                        17 04 04
                     
                  Obiectivele urmărite
            
                        Obiectivul acțiunilor este combaterea bolilor animalelor sau a organismelor dăunătoare plantelor prin aplicarea de măsuri de urgență în conformitate cu articolele 6 și 16 din Regulamentul (UE) nr. 652/2014.
                     
                  Rezultate preconizate
            
                        Rezultatele preconizate de Comisie ale acțiunilor menționate la rubrica „Obiective urmărite” sunt evitarea propagării bolilor animalelor și a organismelor dăunătoare plantelor și, atunci când acestea apar pe teritoriul Uniunii, eradicarea lor rapidă.
                     
                  2.   Granturi
            
            Pachetul bugetar global rezervat granturilor din cadrul prezentului program de lucru este de 50 000 000 EUR pentru exercițiul financiar 2019 și de 20 000 000 EUR pentru exercițiul financiar 2020.
            2.1.   Măsurile de urgență pentru combaterea anumitor boli ale animalelor și a anumitor organisme dăunătoare plantelor sub formă de granturi acordate fără a se apela la procedura cererii de propuneri
            
            Tipul de solicitanți vizați de acordarea directă a granturilor
            
                        
                                    (a)
                                 
                                 
                                    organisme identificate ca beneficiari prin actul de bază, în sensul articolului 58 din RF, sau organisme desemnate de statele membre, sub responsabilitatea acestora, în cazul în care statele membre respective sunt identificate ca beneficiari printr-un act de bază;
                                 
                              
                                    (b)
                                 
                                 
                                    organisme care dețin un monopol de jure sau de facto sau organisme desemnate de statele membre, sub responsabilitatea acestora, în cazul în care statele membre respective se află într-o situație de monopol de jure sau de facto;
                                 
                              
                                    (c)
                                 
                                 
                                    pentru activități cu caracteristici specifice care necesită un anumit tip de organism datorită competenței sale tehnice, gradului său ridicat de specializare sau competențelor sale administrative, cu condiția ca activitățile respective să nu facă obiectul unei cereri de propuneri.
                                 
                              
                  Descrierea activităților care urmează să fie finanțate prin granturile acordate fără a se apela la procedura cererii de propuneri, în temeiul articolului 195 din regulamentul financiar
            
                        
                                    (a)
                                 
                                 
                                    Articolul 6 din Regulamentul (UE) nr. 652/2014 prevede că se pot acorda granturi statelor membre până la ratele maxime stabilite la articolul 5 alineatele (1)-(3) din regulamentul respectiv pentru măsuri luate ca urmare a confirmării apariției uneia dintre bolile animalelor din lista întocmită în temeiul articolului 7 din regulamentul respectiv, cu condiția ca măsurile să fie aplicate imediat, iar dispozițiile aplicabile prevăzute în dreptul relevant al Uniunii să fie respectate. De asemenea, se pot acorda granturi statelor membre, țărilor terțe și organizațiilor internaționale pentru măsuri de protecție adoptate în cazul unei amenințări directe la adresa stării de sănătate a Uniunii ca urmare a apariției sau evoluției, pe teritoriul unei țări terțe sau al unui stat membru, a uneia dintre bolile animalelor și zoonozele din lista întocmită în temeiul articolului 7 sau 10 din regulamentul respectiv.
                                 
                              
                                    (b)
                                 
                                 
                                    Articolul 16 din Regulamentul (UE) nr. 652/2014 prevede că se pot acorda granturi statelor membre sau organizațiilor internaționale până la ratele maxime stabilite la articolul 5 alineatele (1)-(3) din regulamentul respectiv pentru măsuri de eradicare a unui organism dăunător plantelor, precum și pentru măsuri de limitare sau de protecție împotriva răspândirii acestuia, sub rezerva îndeplinirii condițiilor stabilite la articolul 17 din regulamentul respectiv.
                                 
                              
                                    (c)
                                 
                                 
                                    Articolul 3 alineatul (2) din Regulamentul (UE) nr. 652/2014 prevede că autoritățile competente ale statelor membre cărora li se acordă granturile sunt considerate ca fiind beneficiari identificați în sensul articolului 195 litera (c) din Regulamentul (UE, Euratom) 2018/1046. Aceste granturi pot fi acordate fără a se apela la procedura cererii de propuneri.
                                 
                              
                                    (d)
                                 
                                 
                                    În conformitate cu articolul 6 alineatul (5) din Regulamentul (UE) nr. 652/2014, Comisia poate acorda o contribuție financiară din partea Uniunii pentru constituirea de stocuri de produse biologice sau pentru achiziționarea de doze de vaccin în cazul în care apariția sau evoluția într-o țară terță sau într-un stat membru a uneia dintre bolile animalelor și zoonozele enumerate în anexele I și II la regulamentul respectiv ar putea constitui o amenințare pentru Uniune.
                                 
                              
                  Punere în aplicare
            
                        Pus în aplicare de DG SANTE
                     
                  Costuri eligibile
            
                        Contribuția financiară a Uniunii acoperă următoarele costuri eligibile suportate pentru combaterea bolilor animalelor, în conformitate cu articolul 8 din Regulamentul (UE) nr. 652/2014:
                        
                                    (a)
                                 
                                 
                                    costurile de despăgubire a proprietarilor pentru valoarea animalelor lor sacrificate sau abatorizate;
                                 
                              
                                    (b)
                                 
                                 
                                    costurile de sacrificare sau abatorizare a animalelor și costurile de transport aferente;
                                 
                              
                                    (c)
                                 
                                 
                                    costurile de despăgubire a proprietarilor pentru valoarea produselor lor de origine animală distruse, în limita valorii de piață a respectivelor produse imediat înainte ca o suspiciune privind boala să apară sau să fie confirmată;
                                 
                              
                                    (d)
                                 
                                 
                                    costurile de curățare, dezinsecție și dezinfecție a exploatațiilor și a echipamentelor, pe baza epidemiologiei și a caracteristicilor agentului patogen;
                                 
                              
                                    (e)
                                 
                                 
                                    costurile asociate cu transportul și distrugerea furajelor contaminate și, în cazul în care nu pot fi dezinfectate, a echipamentelor contaminate;
                                 
                              
                                    (f)
                                 
                                 
                                    costurile de achiziționare, stocare, gestionare sau distribuire de vaccinuri și momeli, precum și costurile de inoculare, în cazul în care Comisia decide sau autorizează aceste acțiuni;
                                 
                              
                                    (g)
                                 
                                 
                                    costurile de transport și de eliminare a carcaselor;
                                 
                              
                                    (h)
                                 
                                 
                                    în cazuri excepționale, justificate în mod corespunzător:
                                    
                                                (i)
                                             
                                             
                                                costurile de eșantionare;
                                             
                                          
                                                (ii)
                                             
                                             
                                                costurile de testare;
                                             
                                          
                                                (iii)
                                             
                                             
                                                costurile aferente campaniilor de sensibilizare;
                                             
                                          
                                                (iv)
                                             
                                             
                                                alte costuri esențiale pentru eradicarea bolii, în funcție de epidemiologie și de caracteristicile agentului patogen.
                                             
                                          
                              Contribuția financiară a Uniunii acoperă următoarele costuri eligibile suportate pentru combaterea organismelor dăunătoare plantelor, în conformitate cu articolul 18 din Regulamentul (UE) nr. 652/2014:
                        
                                    (a)
                                 
                                 
                                    costurile cu personalul, indiferent de statutul său, direct implicat în punerea în aplicare a măsurilor, precum și costurile cu închirierea echipamentelor, cu consumabilele și orice alte materiale necesare, cu produsele de tratare, cu eșantionarea și cu testele de laborator;
                                 
                              
                                    (b)
                                 
                                 
                                    costurile contractelor de servicii încheiate cu părțile terțe pentru punerea în aplicare a unei părți a măsurilor;
                                 
                              
                                    (c)
                                 
                                 
                                    costurile de despăgubire a operatorilor sau proprietarilor implicați pentru tratamentul, distrugerea și îndepărtarea ulterioară a plantelor, a produselor vegetale și a altor obiecte, precum și pentru curățarea și dezinfectarea sediilor, terenului, apei, solului, mediilor de cultură, instalațiilor, utilajelor și echipamentelor;
                                 
                              
                                    (d)
                                 
                                 
                                    începând cu 1 ianuarie 2017, costurile de despăgubire a proprietarilor în cauză pentru valoarea plantelor distruse, a produselor vegetale și a altor obiecte care intră sub incidența măsurilor menționate la articolul 16 din Directiva 2000/29/CE, în limita valorii de piață a acestor plante, produse vegetale și obiecte în cazul în care nu ar fi fost afectate de respectivele măsuri; dacă este cazul, valoarea reziduală se deduce din suma de despăgubire;
                                 
                              
                                    (e)
                                 
                                 
                                    în cazuri excepționale, justificate în mod corespunzător:
                                    
                                                (i)
                                             
                                             
                                                costurile aferente campaniilor de sensibilizare;
                                             
                                          
                                                (ii)
                                             
                                             
                                                alte costuri esențiale pentru eradicarea sau limitarea organismului dăunător sau aferente măsurilor de protecție suplimentare luate împotriva răspândirii dăunătorului, în funcție de epidemiologie și de caracteristicile agentului patogen.
                                             
                                          
                              
                  Criterii de atribuire
            
                        Criteriile de atribuire ale contribuției Uniunii sunt următoarele:
                        
                                    (a)
                                 
                                 
                                    respectarea cerințelor din legislația relevantă a Uniunii;
                                 
                              
                                    (b)
                                 
                                 
                                    relevanța activităților planificate în vederea prevenirii sau a eradicării bolilor animalelor sau a organismelor dăunătoare plantelor.